Ανρί-Ζωρζ Κλουζό

Ο Ανρί-Ζορζ Κλουζό (γαλλικά: Henri-Georges Clouzot, 1907 - 1977) ήταν Γάλλος σκηνοθέτης, σεναριογράφος και παραγωγός, δημιουργός κλασικών ταινιών του γαλλικού κινηματογράφου όπως οι Μανόν, Το Κοράκι, Το μεροκάματο του τρόμου, Οι Διαβολογυναίκες και Όσα δεν έσβησε ο άνεμος.

 Βιογραφία 
Ο Ανρί-Ζορζ Κλουζό γεννήθηκε στη Νιόρ, 20 Νοεμβρίου 1907. Αφού ολοκλήρωσε τις σπουδές του, εργάστηκε ως δημοσιογράφος. Τη δεκαετία του 1930 εργάστηκε στο Βερολίνο ως επόπτης μεταγλώττισης. Επέστρεψε στη Γαλλία και άρχισε να εργάζεται για τον κινηματογράφο γράφοντας σενάρια, για τον εαυτό του και για άλλους σκηνοθέτες. Το 1942, κατά τη διάρκεια της Γερμανικής κατοχής, το Γερμανικό Υπουργείο Προπαγάνδας ίδρυσε στη Γαλλία την εταιρεία παραγωγής Continental-Films, που δημιουργήθηκε για να αντικαταστήσει τις ταινίες του Χόλυγουντ, που η κυκλοφορία τους ήταν απαγορευμένη από τους Ναζί. Στην Continental-Films ο Κλουζό έκανε το σκηνοθετικό ντεμπούτο του με την ταινία Ο δολοφόνος κατοικεί στο 21 (1942) και στη συνέχεια το επόμενο έτος σκηνοθέτησε Το Κοράκι (1943), μια ταινία που αναφέρεται στην ηθική δυστυχία των κατοίκων μιας γαλλικής πόλης και που προκάλεσε διαμάχη και σοβαρά προβλήματα στον σκηνοθέτη για το θέμα της. Η Γαλλική Αντίσταση και ο κομμουνιστικός Τύπος της εποχής την χαρακτήρισαν συκοφαντική για το Γαλλικό έθνος. Για τους λόγους αυτούς, μετά την Απελευθέρωση απαγορεύτηκε αρχικά στον σκηνοθέτη να ασκεί το επάγγελμά του στη Γαλλία και η προβολή της ταινίας απαγορεύτηκε. Ωστόσο, πολλοί Γάλλοι διανοούμενοι – συμπεριλαμβανομένων του Ζαν Κοκτώ και του Ζαν-Πωλ Σαρτρ – υπερασπίστηκαν την ταινία και τον σκηνοθέτη και εργάστηκαν για την αποκατάσταση της σκηνοθετικής φήμης του. Οι δύο απαγορεύσεις καταργήθηκαν τελικά το 1947 με πρωτοβουλία του γαλλικού κράτους.

Σύντομα επανέλαβε τη δραστηριότητά του, και μερικές από τις επόμενες ταινίες του κέρδισαν βραβεία σε διάφορα φεστιβάλ (βραβείο για τον καλύτερο σκηνοθέτη του Φεστιβάλ Κινηματογράφου Βενετίας για την ταινία Στις όχθες του Σηκουάνα (1947) και το Χρυσό Λιοντάρι του ίδιου φεστιβάλ, για την ταινία Μανόν (1949). Στη συνέχεια ίδρυσε τη δική του εταιρεία παραγωγής, Vera Films (από το όνομα της συζύγου του ηθοποιού Βέρα Κλουζό). 

Στη δεκαετία του 1950, σκηνοθέτησε την ταινία μεγάλου μήκους Το μεροκάματο του τρόμου, η οποία βραβεύτηκε στο Φεστιβάλ Κινηματογράφου του Βερολίνου με τη Χρυσή Άρκτο και στο Φεστιβάλ των Καννών. Ακολούθησαν Οι Διαβολογυναίκες (1954), το ντοκιμαντέρ Το μυστήριο του Πικάσο (1956) και η ταινία Όσα δεν έσβησε ο άνεμος (1960) με τη συμμετοχή της Μπριζίτ Μπαρντό.

Ο Ανρί-Ζορζ Κλουζό πέθανε στο Παρίσι στις 12 Ιανουαρίου 1977.

 Φιλμογραφία 
+ΈτοςΓαλλικός τίτλοςΕλληνικός τίτλος1931La Terreur des Batignolles (ταινία μικρού μήκους)1942L'assassin habite au 21Ο δολοφόνος κατοικεί στο 211943Le CorbeauΤο κοράκι1947Quai des OrfèvresΣτις όχθες του Σηκουάνα1949ManonΜανόν1949Retour à la vie (Le Retour de Jean)1950Brasil (ταινία μικρού μήκους)1950Le Voyage en Brésil (ημιτελές)1950Miquette et sa mère1953Le Salaire de la peurΤο μεροκάματο του τρόμου1955Les DiaboliquesΟι διαβολογυναίκες1956Le Mystère PicassoΤο μυστήριο του Πικάσο1957Les EspionsΟι κατάσκοποι1960La Vérité (Η Αλήθεια)Όσα δεν έσβησε ο άνεμος1964L'Enfer (ημιτελές)1967Grands chefs d'orchestre (Messa da Requiem von Giuseppe Verdi)1968La PrisonnièreΗ αιχμάλωτη

 Παραπομπές 

 Εξωτερικοί σύνδεσμοι 



Κατηγορία:Γάλλοι σκηνοθέτες
Κατηγορία:Γάλλοι σκηνοθέτες κινηματογράφου
Κατηγορία:Γάλλοι σεναριογράφοι